Det var med forfærdelse, at enhver forsvarer af ytringsfrihed og et frit og åbent samfund modtog nyheden om det kujonagtige angreb på et fransk satiremagasin i onsdags. 12 dræbte, heraf 10 tegnere/journalister, som skulle betale med deres liv for at have tegnet streger eller brugt det frie ord.

Man kan diskutere, hvornår noget er skarp og intelligent satire, og hvornår noget er en unødvendig og infantil provokation, men man kan ikke diskutere, om vold er en forståelig og legitim reaktion, hvis denne grænse krydses.

Drabene i Paris er modbydelige og fremkalder den dybeste afsky hos ethvert frit og tænkende menneske, herunder undertegnede. Ingen skal frygte for sit liv på grund af det, vedkommende tænker, tegner, skriver eller tror på. Så enkelt er det.